Tramp: Pandemiyaning eng qaqshatqich pallasidan o'tdik 
Oq uy koronavirus pandemiyasining eng og'ir davri o'tib ketgan deya xulosa qilmoqda. Prezident Tramp Amerika qachon va qay tarzda ochilishi haqida bu hafta e'lon berishi kutilmoqda. 
Oq uy koronavirus pandemiyasining eng og'ir davri o'tdi, deya xulosa qilmoqda. Shtatma-shtat ko'rsatkichlar shundan dalolat bermoqda, deydi rasmiylar. Hozirgacha 3,3 million test o'tkazilgan va 48 turdagi test ma'qullangan. Dori-darmon, vaksina va muolaja usullari ustida dadil harakatlar ketmoqda. AQSh kasalxonalari bemorlarga qarash uchun yetarlicha ta'minlangan, deydi Prezident Donald Tramp. Davlat rahbari Amerika qachon va qay tarzda ochilishi haqida bu hafta e'lon berishi kutilmoqda. "Kasallik avjiga chiqqan kunlar ortda qoldi va raqamlar buyog'iga pasayib boraveradi deb umid qilamiz", - dedi u bugun Oq uydagi kundalik brifingda. Prezident Kongressdan norozi, chunki u ta'tilda. Vashington ahliga uyda o'tirish buyurilgan va bu buyruq 15-maygacha amalda. Qonunchilar yo o'z shtatlariga ketgan yoki poytaxtdagi uylarida. Kongress faoliyati tor miqyosda davom etmoqda. Tramp deydiki, uning takliflari o'z vaqtida ko'rib chiqilib, ovozga qo'yilmasa, mamlakat hayoti osonlashmaydi. Agar qonunchilar Vashingtonga qaytib, masalalarni ko'rib chiqishni boshlamasa, deydi prezident, "konstitutsion vakolatlarimdan foydalangan holda ishni o'zimiz hal qilamiz". Oq uy norozi masalalardan biri turli yuqori lavozimlarga nomzodlar Senat tomonidan ma'qullanmayotgani va ko'p hollarda hali ko'rib chiqilmaganidir, xususan "Amerika Ovozi"ni boshqaruvchi AQSh Global Media Agentligiga rahbarlik uchun ko'rsatilgan Maykl Pek ham tasdiqlanishni ikki yildan beri kutmoqda. Qonunchilar vazifasini bajarmasa, prezident o'z nomzodlarini bir yilgacha bu lavozimlarga tayinlashi mumkin. Tramp shu yo'ldan bormoqchi. Tramp "Amerika Ovozi"ni koronavirus pandemiyasini yoritishda Xitoyga yon bosayotganlikda ayblamoqda. Oq uyning bu tanqidiga o'tgan hafta javob bergan edi. Tramp bugun bu masalada yana gap ochdi. Tashkilot esa betaraf ekanini qayd etib, har kuni dunyo bo'ylab millionlab insonlarga 40 dan oshiq tilda ishonchli axborot yetkazish bilan mashg'ul ekanini eslatmoqda. Kechagi brifingda Amerika rahbari Jahon Sog'liqni Saqlash Tashkiloti (JSST) uchun moliya to'xtatiladi, deya e'lon qilgan edi. BMT Bosh kotibi Antonio Guterrish bu qarorni qoralab, Vashingtonda hozirgi og'ir damlarda bunday qarorlar qilmaslikka undamoqda. Trampga ko'ra esa JSST faoliyati ko'rib chiqilmoqda va bu tashkilot o'z missiyasini to'g'ri ado etayotgani aniqlansa, AQSh unga yana mablag' ajrata boshlashi mumkin. Bu orada hukumat koronavirus davridagi zararni qoplash uchun fuqarolarga moliyaviy yordam bera boshladi, ya'ni aholiga Moliya vazirligidan cheklar yuborilmoqda. Cheklarda tarixda birinchi marta prezident ism-sharifi yozilgan. Bu borada savolga tutilganida Prezident Tramp cheklarda uning nomi bitilayotganini bilmasligini aytgan. "Lekin odamlar davlat berayotgan yordamda mening ism-sharifimni ko'rib xursand bo'lishi aniq", - deydi Tramp.